KIRJALLINEN KYSYMYS P-0108/02

esittäjä(t): Kathalijne Buitenweg (Verts/ALE) komissiolle

(18. tammikuuta 2002)

Aihe: Kolmansille maille ja viranomaisille luovutettavien henkilötietojen takeiden kyseenalaistaminen

Euroopan unionin ja Yhdysvaltojen välistä yhteistyötä on lähentänyt tuntuvasti sekä äskettäinen Europolin ja Yhdysvaltojen välinen sopimus kauaskantoisesta strategisesta ja teknisestä yhteistyöstä että Europolin johtajan saamat valtuudet vaihtaa erityistapauksessa tietoja henkilöistä kolmansien maiden ja viranomaisten kanssa.

Kyseisiä tietoja mahdollisesti käyttöönsä saavien Yhdysvaltain oikeuslaitoksen eri elinten suuri kirjo, kuten myös yhdysvaltalaisen ja eurooppalaisen oikeusjärjestelmän mahdolliset erot herättävät huolta. Euroopan parlamentti pitää henkilötietojen suojelua erittäin tärkeänä ja se on arvostellut niiden parlamentaarisen ja oikeudellisen valvonnan puutetta Europolin perustamisesta saakka. Nämä puutteet johtavat yhdessä Yhdysvaltain kanssa tehtyjä yhteistyösopimuksia koskevien tietojen riittämättömyyden kanssa siihen, että henkilötietojen suojelemiselta, kuten se muun muassa Europolin sopimuksen 18 artiklaan on kirjattu, viedään perusta pois.

Aikooko komissio Europolin hallintoneuvoston tarkkailijajäsenenä tutkia ja ilmoittaa kysymyksen esittäjälle:

- mitkä USA:n hallintoelimet voivat esittää pyynnön käyttää EU:sta tulevia henkilötietoja ja mitä nämä tiedot sisältävät, (käsittävätkö ne tietoja myös henkilöistä, joita jäsenvaltiot pitävät erityisesti silmällä, on file);

- mitä henkilötietojen hallintoa koskevia toiminnallisia sopimuksia on tehty Yhdysvaltojen eri hallintoelinten kanssa, etenkin mitä tulee tavoitteiden määrittelyyn, mahdollisuuteen luovuttaa tietoa kolmansille tahoille, ja ajanjaksoon, jolloin tietoa voi käyttää, mukaan lukien teleliikenteestä hankitun arkaluontoisen tiedon säilyttämisen;

- mitä voimassaolevia yleisiä tai erityisiä määräyksiä on annettu sen varmistamiseksi, että USA:n viranomaiset tai muut kyseessä olevat elimet käyttävät tietoja ainoastaan sitä käyttötarkoitusta varten, mihin ne on myönnetty, ja mitä takeita tai keinoja on olemassa sen tarkastamiseksi ja suojelemiseksi?

Chris Pattenin komission puolesta antama vastaus

(22. helmikuuta 2002)

Komissio on tietoinen siitä, että parlamentissa ollaan hyvin kiinnostuneita henkilötietojen suojelusta, sekä siitä, millaisia näkemyksiä parlamentilla on Europolin oikeudellisen ja parlamentaarisen valvonnan tasosta. Komissio esittää lähiaikoina tiedonannon Europolin demokraattisesta valvonnasta. Komissio pahoittelee sitä, että arvoisa parlamentin jäsen on saanut sellaisen vaikutelman, että parlamentti ei saisi riittävästi tietoja Yhdysvaltojen kanssa tehdyistä yhteistyösopimuksista.

Europolin johtaja ja Yhdysvaltojen suurlähettiläs unionissa allekirjoittivat 6. joulukuuta 2001 Europolin ja Yhdysvaltojen välisen yhteistyösopimuksen. Tämä sopimus on luonteeltaan strateginen, eikä siinä käsitellä tai sallita henkilötietojen vaihtamista Yhdysvaltojen kanssa. Sopimuksen koordinoinnista vastaavana yhdysvaltalaisena yhteysviranomaisena toimii Yhdysvaltojen oikeusministeriö. Yhdysvallat toimittaa Europolille luettelon yhdysvaltalaisista lain noudattamista valvovista viranomaisista, joiden kanssa Europol voi tehdä yhteistyötä, ja niiden toimivallasta.

Henkilötietojen vaihtaminen Europolin ja Yhdysvaltojen välillä on Europol-yleissopimuksen 18 artiklan mukaisesti mahdollista ainoastaan siinä tapauksessa, että on järjestetty riittävän hyvä tietosuoja. Tällaisen tietosuojan tason varmistamiseksi sekä säännöistä, jotka koskevat Europolin toimesta tapahtuvaa henkilötietojen välittämistä kolmansille valtioille ja kolmansille elimille, 12 päivänä maaliskuuta 1999 annetun neuvoston säädöksen(1) mukaisesti tarvitaan erillinen sopimus, jossa esitetään Europolin ja Yhdysvaltojen väliseen henkilötietojen vaihtamiseen sovellettavat määräykset.

Neuvosto myös valtuutti 6. joulukuuta 2001 Europolin johtajan käynnistämään neuvottelut tällaisesta sopimuksesta Yhdysvaltojen viranomaisten kanssa. Kuten Europolin johtajan valtuuttamisesta aloittamaan neuvottelut sopimuksista kolmansien valtioiden ja muiden kuin Euroopan unioniin liittyvien elinten kanssa 27 päivänä maaliskuuta 2000 tehdyssä neuvoston päätöksessä(2) edellytetään, Europolin yhteinen valvontaviranomainen esitti alustavan lausunnon, jossa se jo mainitsi joitakin tiettyjä asioita, jotka vaativat erityishuomiota Yhdysvaltojen kanssa käytävien neuvottelujen aikana. Neuvottelut eivät ole kuitenkaan vielä alkaneet. Arvoisan parlamentin jäsenen esille ottamia kysymyksiä henkilötietojen vaihdosta Yhdysvaltojen ja Europolin välillä tarkastellaan näissä neuvotteluissa, joten niihin ei voida vastata yksityiskohtaisesti tässä vaiheessa.

12 maaliskuuta 1999 annetun neuvoston säädöksen 2 artiklan 1 kohdan b alakohdan mukaisesti Europolin johtaja voi poikkeuksellisesti sallia henkilötietojen välittämisen kolmannelle valtiolle tai kolmannelle elimelle erittäin rajoitetuissa tilanteissa ja Europol-yleissopimuksen 18 artiklassa mainituin ehdoin. Europolin johtaja päätti 28. syyskuuta 2001 sallia henkilötietojen välittämisen Yhdysvaltoihin 11. syyskuuta 2001 tehtyjen terrori-iskujen tutkintaa varten.

(1) EYVL C 88, 30.3.1999.

(2) EYVL C 106, 13.4.2000.